News Update: รถยนต์ไฟฟ้าจีนกินรวบตลาดไทย คาดครองส่วนแบ่ง 80% ในปีนี้ GWM และ MG แชมป์แบรนด์ยอดนิยม - FINNOMENA
Nikkei Asia รายงานว่า ผู้ผลิตรถยนต์ไฟฟ้าจีนครองส่วนแบ่งจำนวนมากในตลาดรถยนต์ไฟฟ้าไทยที่เติบโตอย่างรวดเร็วจากการสนับสนุนของรัฐบาลจนกระตุ้นยอดขายโตกว่า 4 เท่าในปีนี้
12 ก.ค. 2565

Nikkei Asia รายงานว่า ผู้ผลิตรถยนต์ไฟฟ้าจีนครองส่วนแบ่งจำนวนมากในตลาดรถยนต์ไฟฟ้าไทยที่เติบโตอย่างรวดเร็วจากการสนับสนุนของรัฐบาลจนกระตุ้นยอดขายโตกว่า 4 เท่าในปีนี้
นำโดย Great Wall Motor ที่ขายรถยนต์ในไทยไปแล้วกว่า 2,000 คัน นับตั้งแต่เข้าสู่ตลาดเมื่อปีที่แล้ว และคนไทยอีก 3,000 คน กำลังรอรับมอบรถยนต์ไฟฟ้าจาก GWM ในปีนี้ นอกจากนี้ เมื่อสัปดาห์ที่แล้ว คนไทยยังแห่จองรถยนต์ไฟฟ้ารุ่น ORA Good Cat GT 500 คัน หมดภายใน 58 นาที
อีกบริษัทที่ได้รับความนิยมในไทยคือ SAIC Motor จากเซี่ยงไฮ้ หรือเจ้าของแบรนด์ MG นั่นเอง โดยบริษัทขายรถยนต์ไฟฟ้าได้มากกว่า 4,500 คันในปีที่แล้ว และคาดว่ายอดขายจะเพิ่มขึ้นอีกในปีนี้
แบรนด์รถยนต์ไฟฟ้าจากจีนมีข้อได้เปรียบจากข้อตกลงการค้าเสรีระหว่างอาเซียนและจีนที่บังคับใช้มาตั้งแต่ปี 2005 ซึ่งทำให้จีนสามารถจัดส่งรถยนต์ไฟฟ้าไปยังไทยได้แบบปลอดภาษี
สภาอุตสาหกรรมแห่งประเทศไทยคาดการณ์ว่า ยอดขายรถยนต์ไฟฟ้าในไทยจะมากกว่า 10,000 คัน ในปีนี้ ซึ่งนั่นจะมากกว่า 4 เท่าของยอดขายในปี 2021 ที่ 1,954 คัน เหตุผลเป็นเพราะเงินอุดหนุนจากรัฐบาลที่ทำให้รถยนต์ไฟฟ้ามีราคาถูกลง
โดยเงินอุดหนุนดังกล่าวมีจุดมุ่งหมายเพื่อกระตุ้นทั้งความต้องการของผู้บริโภคและผู้ผลิต โดยรัฐบาลไทยต้องการให้รถยนต์ไฟฟ้าคิดเป็น 30% ของการผลิตรถยนต์ของไทยภายในปี 2030
นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย กล่าวว่า แบรนด์จากญี่ปุ่นและยุโรปพยายามเจาะตลาดไทยเช่นกัน แต่ไม่ดุเดือดเท่าแบรนด์จีน โดยคาดว่ายอดขายรถยนต์ไฮบริดของแบรนด์ญี่ปุ่นยังคงเพิ่มขึ้น แต่ญี่ปุ่นอาจรอจนกว่าความต้องการจะเพิ่มขึ้นอย่างมากก่อนที่จะเริ่มผลิตรถยนต์ไฟฟ้าแบบ 100%
ข้อมูลจากศูนย์วิจัยกสิกรไทยคาดการณ์ว่า ส่วนแบ่งตลาดของผู้ผลิตรถยนต์ไฟฟ้าในจีนจะเพิ่มขึ้นสู่ 80% ในปีนี้ จาก 50% ในปีที่แล้ว และคาดการณ์ยอดขายรถยนต์ไฟฟ้ารวมมากกว่า 10,000 คันในปีนี้
นอกจากนี้ ศูนย์วิจัยกสิกรไทยยังคาดการณ์ส่วนแบ่งตลาดรถยนต์ไฟฟ้าของแบรนด์ยุโรปที่ 14% และ 5% สำหรับแบรนด์ญี่ปุ่น ซึ่งตรงข้ามกับตลาดรถยนต์ที่ใช้น้ำมันเบนซิน ที่ผู้ผลิตสัญชาติญี่ปุ่นอย่าง โตโยต้า ฮอนด้า มาสด้า มิตซูบิชิ และนิสสัน ครอง 5 อันดับแรก โดยมีส่วนแบ่งการตลาดรวมกันถึง 82%
อ้างอิง: https://asia.nikkei.com/Business/Automobiles/Chinese-automakers-dominate-booming-Thai-EV-market 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Great Wall Motor
GWM
News Update
ORA
SAIC Motor
รถยนต์ไฟฟ้า
รถยนต์ไฟฟ้าจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA